title: Директива 2010/65/ЕС на Европейския парламент и на Съвета от 20 октомври 2010 година относно формалностите за даване на сведения за кораби, пристигащи във и/или напускащи пристанищата на държавите-членки и за отмяна на Директива 2002/6/ЕО  Текст от значение за ЕИП

text:
               29.10.2010

               BG

               Официален вестник на Европейския съюз

               L 283/1

         ДИРЕКТИВА 2010/65/ЕС НА ЕВРОПЕЙСКИЯ ПАРЛАМЕНТ И НА СЪВЕТА
   от 20 октомври 2010 година
   относно формалностите за даване на сведения за кораби, пристигащи във и/или напускащи пристанищата на държавите-членки и за отмяна на Директива 2002/6/ЕО
   (текст от значение за ЕИП)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 100, параграф 2 от него,
   като взеха предвид предложението на Европейската комисия,
   като взеха предвид становището на Европейския икономически и социален комитет (1),
   като взеха предвид становището на Комитета на регионите (2),
   в съответствие с обикновената законодателна процедура (3),
   като имат предвид, че:

               (1)

               Директива 2002/6/ЕО на Европейския парламент и на Съвета от 18 февруари 2002 г. относно формалностите за даване на сведения за кораби, пристигащи във и/или напускащи пристанищата на държавите-членки на Общността (4) изисква от държавите-членки да приемат някои стандартизирани формуляри („формуляри FAL“) с оглед улесняване на трафика, определени в Конвенцията на Международната морска организация (ИМО) за улесняване на международното морско корабоплаване („Конвенция FAL“), приета на 9 април 1965 г., със съответните ѝ изменения.

               (2)

               За улесняването на морския транспорт и намаляването на административната тежест за корабните дружества е необходимо възможно най-голямо опростяване и хармонизация на формалностите за даване на сведения, предвидени в правни актове на Съюза и на държавите-членки. Въпреки това настоящата директива не следва да засяга естеството и съдържанието на изискваната информация, нито да въвежда допълнителни изисквания за даване на сведения по отношение на кораби, които нямат такова задължение съгласно действащото законодателство в държавите-членки. Настоящата директива следва да е насочена единствено към въпроса как да се опростят и хармонизират процедурите за даване на информация и какъв би бил най-ефективният начин за събиране на информацията.

               (3)

               Предоставянето на сведения, изисквани при пристигането във и/или напускането на пристанищата съгласно Директива 2000/59/ЕО на Европейския парламент и на Съвета от 27 ноември 2000 г. относно пристанищните приемни съоръжения за отпадъци от експлоатацията на корабите и на остатъци от товари (5), Директива 2002/59/ЕО на Европейския парламент и на Съвета от 27 юни 2002 г. за създаване на система на Общността за контрол на движението на корабите и за информация (6), Регламент (ЕО) № 725/2004 на Европейския парламент и на Съвета от 31 март 2004 г. относно подобряване на сигурността на корабите и на пристанищните съоръжения (7), Директива 2009/16/ЕО на Европейския парламент и на Съвета от 23 април 2009 г. относно държавния пристанищен контрол (8) и ако е уместно, съгласно Международния кодекс за опасни товари по море, приет през 1965 г., заедно с приетите и влезли в сила изменения към него, обхваща информацията, изисквана по формулярите FAL. Ето защо формулярите FAL следва да се приемат за целите на предоставянето на тази информация, когато тя е в съответствие с изискванията на посочените по-горе правни актове.

               (4)

               Предвид световното измерение на морския транспорт, за да може да бъде постигнато опростяване, в правните актове на Съюза трябва да се отчитат изискванията на ИМО.

               (5)

               Държавите-членки следва да задълбочат сътрудничеството между компетентните органи, като например между митническите органи, граничните контролни органи, органите на общественото здравеопазване и органите по транспорта, за да продължат да опростяват и хармонизират формалностите за даване на сведения в рамките на Съюза и да използват по най-ефективен начин електронното предаване на данни и системите за обмен на информация с оглед едновременното премахване на бариерите пред морския транспорт и постигането на европейско пространство за морски транспорт без бариери, доколкото е възможно.

               (6)

               За да се направи оценка на ефикасността и необходимостта от политически мерки, целящи улесняване на морския трафик в рамките на Съюза, следва да съществува достъп до подробни статистически данни, като се отчита необходимостта да не се създават ненужни допълнителни изисквания за събирането на статистически данни от държавите-членки, а изцяло да се използва Евростат. За целите на настоящата директива би било важно да се съберат необходимите данни, отнасящи се до трафика на кораби в рамките на Съюза и/или кораби, акостиращи в пристанища на трети държави или в свободни зони.

               (7)

               За дружествата за морски транспорт следва да е по-лесно да извличат ползи от статуса на „разрешена редовна корабна линия“ в съответствие с целта на Съобщението на Комисията от 21 януари 2009 г., озаглавено „Съобщение и план за действие с оглед установяване на европейско пространство за морски транспорт без бариери“.

               (8)

               В най-кратък срок и не по-късно от 1 юни 2015 г. следва да навлязат в широка употреба електронните средства за предаване на данни за всички формалности за даване на сведения, като, когато е възможно, за основа се използват разработените от Конвенцията FAL международни стандарти. За по-целенасочено и по-ускорено предаване на информацията, която може да бъде твърде голяма по обем, при изпълнение на формалностите за даване на сведения следва, когато е възможно, да се използва електронен формат. В рамките на Съюза предоставянето на информация във FAL формуляри на хартиен носител следва да бъде изключение и следва да се приема само за ограничен период от време. Държавите-членки се насърчават да използват административни средства, включително икономически стимули, с цел поощряване на използването на електронни формати. По посочените по-горе причини обменът на информация между компетентните органи на държавите-членки следва да се осъществява по електронен път. С цел улесняване на това развитие електронните системи трябва да постигнат по-висока степен на оперативна съвместимост, доколкото това е възможно — в рамките на едни и същи срокове, за да се гарантира нормалното функциониране на европейското пространство за морски транспорт без бариери.

               (9)

               Лицата, участващи в търговията и транспорта, следва да могат да изпълнят формалностите за даване на сведения, като подават стандартизирани сведения и документи посредством едно електронно гише. Отделните данни следва да бъдат подавани само веднъж.

               (10)

               Системите SafeSeaNet, създадени на национално равнище и на равнището на Съюза, следва да улесняват приемането, обмена и разпространението на данните между информационните системи на държавите-членки по отношение на морските дейности. За да бъде улеснен морският транспорт и да бъде намалена свързаната с него административна тежест, системата SafeSeaNet следва да бъде оперативно съвместима с другите системи на Съюза за даване на сведения. Системата SafeSeaNet следва да се използва за допълнителен обмен на информация за улесняване на морския транспорт. Формалностите за даване на сведения по отношение на данни, предназначени само за национална употреба, не следва да се въвеждат в системата SafeSeaNet.

               (11)

               При приемането на нови мерки на Съюза следва да се гарантира, че държавите-членки могат да поддържат електронното предаване на данни и от тях няма да се изисква да използват хартиен носител.

               (12)

               Електронното предаване на данни може да бъде оползотворено в пълна степен единствено ако съществува гладко и ефективно взаимодействие между SafeSeaNet, електронните митници и електронните системи за въвеждане и търсене на информация. За тази цел и за да бъде ограничена административната тежест, на първо място следва да бъдат използвани приложимите стандарти.

               (13)

               Формулярите FAL се актуализират редовно. Следователно в настоящата директива следва да се има предвид формулярът, който е актуален към момента. Всяка информация, изисквана съгласно законодателството на държавите-членки, която надхвърля изискванията на Конвенцията FAL, следва да бъде предавана във формат, изготвен въз основа на стандартите на Конвенцията FAL.

               (14)

               Настоящата директива не следва да засяга Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (9), Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (10), Регламент (ЕО) № 562/2006 на Европейския парламент и на Съвета от 15 март 2006 г. за създаване на Кодекс на Общността за режима на движение на лица през границите (Кодекс на шенгенските граници) (11), нито националното законодателство в областта на граничния контрол на тези държави-членки, които не прилагат достиженията на правото от Шенген за граничния контрол, нито Регламент (ЕО) № 450/2008 на Европейския парламент и на Съвета от 23 април 2008 г. за създаване на Митнически кодекс на Общността (Модернизиран митнически кодекс) (12).

               (15)

               В интерес на стандартизирането на електронното предаване на данни и с оглед улесняването на морския транспорт държавите-членки следва да разширят използването на електронни средства за предаване на данни в съответствие с подходящ график и в сътрудничество с Комисията, като освен това следва да обсъдят възможността за хармонизиране на използването на електронните средства за предаване на данни. За тази цел следва да се обърне специално внимание на дейността на Ръководната група на високо равнище за системата SafeSeaNet по отношение на пътната карта SafeSeaNet, когато бъде приета, както и на конкретните изисквания за финансиране и съответното разпределение на финансовите средства на Съюза за разработване на електронно предаване на данни.

               (16)

               Корабите, които плават между пристанища, разположени на митническа територия на Съюза, следва да бъдат освободени от задължението да подават сведенията, посочени във формулярите FAL, когато не пристигат, не извършват междинен престой или не се завръщат в пристанище, разположено извън тази територия или в свободна зона, подлежаща на контрол тип I по смисъла на митническото законодателство, без да се засягат приложимите правни актове на Съюза и информацията, която държавите-членки могат да изискат с оглед защитата на вътрешния ред и сигурност и прилагането на митническото, данъчното и имиграционното законодателство, законодателството в областта на околната среда и в санитарната област.

               (17)

               Освобождаване от административни формалности следва да бъде разрешено и с оглед на товара на кораба, а не само с оглед на неговото място на пристигане и/или заминаване. Това е необходимо, за да се намалят до минимум допълнителните формалности за кораби, извършвали междинен престой в пристанище на трета държава или в свободна зона. Комисията следва да разгледа този въпрос в рамките на доклада до Европейския парламент и до Съвета относно действието на настоящата директива.

               (18)

               Следва да се въведе нов временен формуляр, за да се хармонизират данните, които преди се изискваха с декларацията за сигурност, предвидена в Регламент (ЕО) № 725/2004.

               (19)

               Националните езикови изисквания често представляват пречка пред развитието на крайбрежната корабоплавателна мрежа. Държавите-членки следва да полагат всички усилия за улесняване на писмената и устната комуникация в морския трафик между държавите-членки в съответствие с международната практика с оглед намирането на общи средства за комуникация.

               (20)

               На Комисията следва да бъде предоставено правомощието да приема делегирани актове в съответствие с член 290 от Договора за функционирането на Европейския съюз по отношение на приложенията към настоящата директива. От особено значение е Комисията да проведе подходящи консултации по време на своята подготвителна работа, включително на равнище експерти.

               (21)

               Възможно е в различните правни актове на Съюза, с които се изискват например формалности за предварително уведомление при влизането в пристанище, като Директива 2009/16/ЕО, да се предвиждат различни срокове за изпълнението на тези формалности. Комисията следва да разгледа възможността за намаляване и хармонизиране на тези срокове, като се възползва от непрекъснатия напредък в областта на електронната обработка на данните, в рамките на доклада до Европейския парламент и до Съвета относно действието на настоящата директива, който по целесъобразност следва да съдържа законодателно предложение.

               (22)

               В рамките на доклада до Европейския парламент и до Съвета относно действието на настоящата директива Комисията следва да прецени до каква степен целта на настоящата директива, а именно опростяването на административните формалности за корабите, пристигащи във и/или напускащи пристанищата на държавите-членки, следва да бъде разширена и по отношение на крайбрежните области в близост до тези пристанища, по-специално речния транспорт, с оглед по-бързото и безпрепятствено движение на морския трафик във вътрешността и трайно решение на проблема със задръстванията в района на морските пристанища и около тях.

               (23)

               Тъй като целите на настоящата директива, а именно улесняването на морския транспорт чрез хармонизиране в рамките на Съюза, не могат да бъдат постигнати в достатъчна степен от държавите-членки и поради мащаба и последиците на предвиденото действие могат да бъдат по-добре постигнати на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящата директива не надхвърля необходимото за постигането на тези цели.

               (24)

               В съответствие със съдебната практика на Съда на Европейския съюз, когато транспонирането на директива е безпредметно от географска гледна точка, това транспониране не е задължително. Поради това изискванията, предвидени в настоящата директива, не се отнасят до държавите-членки, които нямат пристанища, в които обичайно акостират корабите, попадащи в приложното поле на настоящата директива.

               (25)

               Мерките, предвидени от настоящата директива, допринасят за постигане на целите на Лисабонската програма.

               (26)

               Достъпът до SafeSeaNet и до други електронни системи следва да се регулира с цел защита на търговската и поверителната информация и да се осъществява, без да се засяга приложимото право относно защитата на търговските данни и по отношение на личните данни — Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (13) и Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (14). Държавите-членки, институциите и органите на Съюза следва да отделят особено внимание на необходимостта от защита на търговската и поверителната информация чрез подходящи системи за контрол върху достъпа.

               (27)

               В съответствие с точка 34 от Междуинституционалното споразумение за по-добро законотворчество (15) държавите-членки се насърчават да изготвят за себе си и в интерес на Съюза свои собствени таблици, които, доколкото е възможно, илюстрират съответствието между настоящата директива и мерките за транспониране в националното законодателство, и да ги направят достъпни за обществеността.

               (28)

               От съображения за яснота Директива 2002/6/ЕО следва да бъде заменена с настоящата директива,

         ПРИЕХА НАСТОЯЩАТА ДИРЕКТИВА:
   Член 1
   Предмет и приложно поле
   1.   Настоящата директива има за цел да опрости и хармонизира административните процедури, прилагани в морския транспорт, посредством стандартизиране на електронното предаване на данни и рационализиране на формалностите за даване на сведения.
   2.   Настоящата директива се прилага за формалностите за даване на сведения, приложими в морския транспорт по отношение на кораби, пристигащи във и/или напускащи пристанищата на държавите-членки.
   3.   Настоящата директива не се прилага за кораби, освободени от формалностите за даване на сведения.
   Член 2
   Определения
   За целите на настоящата директива се прилагат следните определения:

               а)

               „формалности за даване на сведения“ означава сведенията, посочени в приложението, които трябва да се предоставят за административни и процедурни цели съгласно приложимото в дадена държава-членка законодателство, когато кораб пристига в пристанище на тази държава-членка или го напуска;

               б)

               „Конвенция FAL“ означава Конвенцията на ИМО за улесняване на международното морско корабоплаване, приета на 9 април 1965 г., със съответните ѝ изменения;

               в)

               „формуляри FAL“ означава стандартизираните формуляри, предвидени в Конвенцията FAL;

               г)

               „кораб“ означава всеки плавателен морски съд или морско превозно средство;

               д)

               „SafeSeaNet“ означава системата на Съюза за обмен на морска информация по смисъла на Директива 2002/59/ЕО;

               е)

               „електронно предаване на данни“ означава процес на предаване на информация, която е цифрово кодирана посредством подлежащ на преразглеждане структуриран формат, който може да се използва пряко за съхраняване и компютърна обработка.

         Член 3
   Хармонизиране и координиране на формалностите за даване на сведения
   1.   Всяка държава-членка предприема мерки, за да гарантира, че формалностите за даване на сведения се прилагат по хармонизиран и координиран начин в рамките на тази държава-членка.
   2.   Комисията, в сътрудничество с държавите-членки, разработва механизми за хармонизиране и координиране на формалностите за даване на сведения в рамките на Съюза.
   Член 4
   Уведомление преди пристигане в пристанищата
   В съответствие със специалните разпоредби относно уведомлението, предвидени в приложимите правни актове на Съюза или в международни правни инструменти, приложими в областта на морския транспорт, които обвързват държавите-членки, включително разпоредби относно проверката на лица и стоки, държавите-членки гарантират, че капитанът или всяко друго надлежно упълномощено от оператора на кораба лице преди пристигането в пристанище, намиращо се в държава-членка, съобщава сведенията, които се изискват в съответствие с формалностите за даване на сведения, на компетентния орган, посочен от същата държава-членка:

               а)

               най-малко 24 часа предварително, или

               б)

               най-късно към момента на напускане на предходното пристанище, ако продължителността на пътуването е по-малка от 24 часа; или

               в)

               ако пристанището, където ще има престой, не е известно или ако се е променило по време на пътуването — в момента, в който тази информация е налице.

         Член 5
   Електронно предаване на данни
   1.   Държавите-членки приемат изпълнението на формалностите за даване на сведения в електронен формат и тяхното предаване на едно гише възможно най-скоро и във всеки случай не по-късно от 1 юни 2015 г.
   Това „едно гише“, свързващо SafeSeaNet, електронните митници и други електронни системи, е звеното, в което в съответствие с настоящата директива се подават еднократно всички сведения и от което се предоставят на различни компетентни органи и на държавите-членки.
   2.   Без да се засяга съответният формат, определен в Конвенцията FAL, посоченият в параграф 1 формат съответства на член 6.
   3.   Когато формалностите за даване на сведения се изискват от правни актове на Съюза и до степента, необходима за доброто функциониране на системата „едно гише“, установена съгласно параграф 1, електронните средства по параграф 1 трябва да бъдат оперативно съвместими, достъпни и съвместими със системата SafeSeaNet, установена съгласно Директива 2002/59/ЕО, както и, когато е приложимо, с информационните системи, предвидени в Решение № 70/2008/ЕО на Европейския парламент и на Съвета от 15 януари 2008 г. относно безкнижна среда в митниците и търговията (16).
   4.   Без да се засягат специалните разпоредби относно митническия и граничния контрол, предвидени в Регламент (ЕИО) № 2913/92 и в Регламент (ЕО) № 562/2006, държавите-членки се консултират с икономическите оператори и информират Комисията за напредъка, постигнат посредством предвидените в Решение № 70/2008/ЕО методи.
   Член 6
   Обмен на данни
   1.   Държавите-членки гарантират, че сведенията, получени в съответствие с формалностите за даване на сведения, предвидени в правен акт на Съюза, са въведени в националните им системи SafeSeaNet, и предоставят съответните части от тези сведения на други държави-членки чрез системата SafeSeaNet. Освен ако в някоя държава-членка не е предвидено друго, това не се отнася до информацията, получена съгласно Регламент (ЕИО) № 2913/92, Регламент (ЕИО) № 2454/93, Регламент (ЕО) № 562/2006 и Регламент (ЕО) № 450/2008.
   2.   Държавите-членки гарантират, че при поискване получените в съответствие с параграф 1 сведения се предоставят на съответните национални органи.
   3.   Основният цифров формат на съобщенията, който трябва да бъде използван в рамките на националните системи SafeSeaNet в съответствие с параграф 1, се определя в съответствие с член 22а от Директива 2002/59/ЕО.
   4.   Държавите-членки могат да предоставят съответния достъп до сведенията по параграф 1 или в рамките на обслужването на едно гише чрез система за електронен обмен на данни, или чрез националните системи SafeSeaNet.
   Член 7
   Сведения във формулярите FAL
   Държавите-членки приемат формулярите FAL за изпълнение на формалностите за даване на сведения. Държавите-членки могат да приемат предоставянето на хартиен носител на сведенията, изисквани съгласно правен акт на Съюза, само до 1 юни 2015 г.
   Член 8
   Поверителност
   1.   Съгласно приложимите правни актове на Съюза или в съответствие с националното законодателство държавите членки предприемат необходимите мерки за гарантиране поверителността на търговската и друга поверителна информация, която се обменя в съответствие с настоящата директива.
   2.   Държавите-членки обръщат специално внимание на защитата на търговските данни, събирани съгласно настоящата директива. По отношение на личните данни, държавите-членки гарантират спазването на Директива 95/46/ЕО. Институциите и органите на Съюза гарантират спазването на Регламент (ЕО) № 45/2001.
   Член 9
   Освобождавания
   Държавите-членки гарантират, че корабите, които попадат в приложното поле на Директива 2002/59/ЕО и които плават между пристанища, разположени на митническата територия на Съюза, без да пристигат, да извършват междинен престой или да се завръщат в пристанище, разположено извън тази територия или в свободна зона, подлежаща на контрол тип I по смисъла на митническото законодателство, са освободени от подаването на сведения по формулярите FAL, без да се засягат приложимите правни актове на Съюза и възможността държавите-членки да изискат сведенията по формулярите FAL, посочени в част Б, точки 1—6 от приложението към настоящата директива, които са необходими за защитата на вътрешния ред и сигурност и за прилагането на митническото, данъчното и имиграционното законодателство, законодателството в областта на околната среда или в санитарната област.
   Член 10
   Процедура за изменение
   1.   В съответствие с член 290 от Договора за функционирането на Европейския съюз Комисията може да приеме делегирани актове по отношение на приложението към настоящата директива, така че да гарантира, че се вземат под внимание всички съответни промени във формулярите FAL, въведени от ИМО. Тези изменения не могат да водят до разширяване на приложното поле на настоящата директива.
   2.   По отношение на делегираните актове, посочени в настоящия член, се прилагат процедурите, установени в членове 11, 12 и 13.
   Член 11
   Упражняване на делегирането
   1.   Правомощията да приема делегираните актове, посочени в член 10, се предоставят на Комисията за срок от пет години, считано от 18 ноември 2010 г. Комисията представя доклад относно делегираните правомощия най-късно шест месеца преди изтичането на петгодишния срок. Делегирането на правомощия се подновява автоматично за срокове с еднаква продължителност, освен ако Европейският парламент или Съветът не го оттеглят в съответствие с член 12.
   2.   Веднага след като приеме делегиран акт, Комисията нотифицира едновременно Европейския парламент и Съвета за него.
   3.   Правомощията да приема делегирани актове се предоставят на Комисията при условията, предвидени в членове 12 и 13.
   Член 12
   Оттегляне на делегирането
   1.   Делегирането на правомощия, посочено в член 10, може да бъде оттеглено по всяко време от Европейския парламент или от Съвета.
   2.   Институцията, започнала вътрешна процедура за вземане на решение дали да оттегли делегирането на правомощията, полага усилия да уведоми другата институция и Комисията в разумен срок преди вземането на окончателно решение, като посочва делегираните правомощия, които могат да бъдат оттеглени, както и евентуалните причини за оттеглянето.
   3.   С решението за оттегляне се прекратява делегирането на правомощията, посочени в същото решение. То поражда действие незабавно или на посочена в него по-късна дата. Решението за оттегляне не засяга валидността на делегираните актове, които вече са в сила. То се публикува в Официален вестник на Европейския съюз.
   Член 13
   Възражения срещу делегираните актове
   1.   Европейският парламент и Съветът могат да възразят срещу делегиран акт в срок от два месеца от датата на нотификацията.
   По инициатива на Европейския парламент или на Съвета този срок се удължава с два месеца.
   2.   Когато към момента на изтичането на първоначалния двумесечен срок или, ако е приложимо, на удължения срок, нито Европейският парламент, нито Съветът е възразил срещу делегирания акт, той се публикува в Официален вестник на Европейския съюз и влиза в сила на посочената в него дата.
   Делегираният акт може да бъде публикуван в Официален вестник на Европейския съюз и да влезе в сила преди изтичането на първоначалния двумесечен срок или, ако е приложимо, на удължения срок, ако и Европейският парламент, и Съветът са информирали Комисията за намерението си да не правят възражения.
   3.   Когато Европейският парламент или Съветът възразят срещу делегиран акт, той не влиза в сила. Институцията, която възразява срещу делегирания акт, посочва причините за това.
   Член 14
   Транспониране
   1.   Държавите-членки приемат и публикуват до 19 май 2012 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
   Те прилагат тези разпоредби от 19 май 2012 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   2.   Държавите-членки съобщават на Комисията текста на основните разпоредби от националното законодателство, които приемат в областта, уредена с настоящата директива.
   Член 15
   Доклад
   До 19 ноември 2013 г. Комисията представя на Европейския парламент и на Съвета доклад относно действието на настоящата директива, включително относно:

               а)

               възможността за разширяване на обхвата на въведеното от настоящата директива опростяване, така че то да включва транспорта по вътрешни водни пътища;

               б)

               съвместимостта на речните информационни услуги с процеса на електронното предаване на данни, посочен в настоящата директива;

               в)

               напредъка, постигнат съгласно член 3, по отношение на хармонизирането и координацията на формалностите за даване на сведения;

               г)

               възможността за избягване или опростяване на формалностите за даване на сведения по отношение на кораби, които са извършвали междинен престой в пристанище на трета държава или свободна зона;

               д)

               наличните данни, отнасящи се до трафика/движението на кораби в рамките на Съюза и/или междинния престой на кораби в пристанища на трети държави или в свободни зони.

         Ако е целесъобразно, докладът се придружава от законодателно предложение.
   Член 16
   Отмяна на Директива 2002/6/ЕО
   Директива 2002/6/ЕО се отменя, считано от 19 май 2012 г. Позоваванията на отменената директива се считат за позовавания на настоящата директива.
   Член 17
   Адресати
   Адресати на настоящата директива са държавите-членки.

      Съставено в Страсбург на 20 октомври 2010 година.

            За Европейския парламент

            Председател

         J. BUZEK

            За Съвета

            Председател

         O. CHASTEL

      (1)  ОВ C 128, 18.5.2010 г., стр. 131.

      (2)  ОВ C 211, 4.9.2009 г., стр. 65.

      (3)  Позиция на Европейския парламент от 6 юли 2010 г. (все още непубликувана в Официален вестник) и решение на Съвета от 12 октомври 2010 г.

      (4)  ОВ L 67, 9.3.2002 г., стр. 31.

      (5)  ОВ L 332, 28.12.2000 г., стр. 81.

      (6)  ОВ L 208, 5.8.2002 г., стр. 10.

      (7)  ОВ L 129, 29.4.2004 г., стр. 6.

      (8)  ОВ L 131, 28.5.2009 г., стр. 57.

      (9)  ОВ L 302, 19.10.1992 г., стр. 1.

      (10)  ОВ L 253, 11.10.1993 г., стр. 1.

      (11)  ОВ L 105, 13.4.2006 г., стр. 1.

      (12)  ОВ L 145, 4.6.2008 г., стр. 1.

      (13)  ОВ L 281, 23.11.1995 г., стр. 31.

      (14)  ОВ L 8, 12.1.2001 г., стр. 1.

      (15)  ОВ C 321, 31.12.2003 г., стр. 1.

      (16)  ОВ L 23, 26.1.2008 г., стр. 21.

      ПРИЛОЖЕНИЕ

         СПИСЪК НА ФОРМАЛНОСТИТЕ ЗА ДАВАНЕ НА СВЕДЕНИЯ, ПОСОЧЕНИ В НАСТОЯЩАТА ДИРЕКТИВА

      A.   Формалности за даване на сведения, произтичащи от правни актове на Съюза

      Тази категория формалности за даване на сведения включва информацията, която се предоставя в съответствие със следните разпоредби:

                  1.

                  Уведомление за кораби, пристигащи във или напускащи пристанища на държавите-членки
                  Член 4 от Директива 2002/59/ЕО на Европейския парламент и на Съвета от 27 юни 2002 г. за създаване на система на Общността за контрол на движението на корабите и за информация (ОВ L 208, 5.8.2002 г., стр. 10).

                  2.

                  Гранични проверки на лица
                  Член 7 от Регламент (ЕО) № 562/2006 на Европейския парламент и на Съвета от 15 март 2006 г. за създаване на Кодекс на Общността за режима на движение на лица през границите (Кодекс на шенгенските граници) (ОВ L 105, 13.4.2006 г., стр. 1).

                  3.

                  Уведомление за опасни или замърсяващи товари, превозвани на борда
                  Член 13 от Директива 2002/59/ЕО на Европейския парламент и на Съвета от 27 юни 2002 г. за създаване на система на Общността за контрол на движението на корабите и за информация.

                  4.

                  Уведомление за отпадъци и остатъци от товари
                  Член 6 от Директива 2000/59/ЕО на Европейския парламент и на Съвета от 27 ноември 2000 г. относно пристанищните приемни съоръжения за отпадъци от експлоатацията на корабите и на остатъци от товари (ОВ L 332, 28.12.2000 г., стр. 81).

                  5.

                  Уведомление за сведения в областта на сигурността
                  Член 6 от Регламент (ЕО) № 725/2004 на Европейския парламент и на Съвета от 31 март 2004 г. относно подобряване на сигурността на корабите и на пристанищните съоръжения (ОВ L 129, 29.4.2004 г., стр. 6).
                  Докато се приеме хармонизиран на международно равнище формуляр, за предаване на сведенията, изисквани по член 6 от Регламент (ЕО) № 725/2004, се използва поместеният в допълнението към настоящото приложение формуляр. Формулярът може да бъде предаван по електронен път.

                  6.

                  Обобщена декларация за въвеждане
                  Член 36а от Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (ОВ L 302, 19.10.1992 г., стр. 1) и член 87 от Регламент (ЕО) № 450/2008 на Европейския парламент и на Съвета от 23 април 2008 г. за създаване на Митнически кодекс на Общността (Модернизиран митнически кодекс) (ОВ L 145, 4.6.2008 г., стр. 1).

            Б.   Формуляри FAL и формалности, произтичащи от международни правни инструменти

      Тази категория формалности за даване на сведения включва информацията, която се предоставя в съответствие с Конвенцията FAL и с други международни правни инструменти в тази област.

                  1.

                  Формуляр FAL № 1: обща декларация

                  2.

                  Формуляр FAL № 2: декларация за товара

                  3.

                  Формуляр FAL № 3: декларация за корабните провизии

                  4.

                  Формуляр FAL № 4: декларация за вещите и стоките на екипажа

                  5.

                  Формуляр FAL № 5: списък на екипажа

                  6.

                  Формуляр FAL № 6: списък на пътниците

                  7.

                  Формуляр FAL № 7: опасни товари

                  8.

                  Морска здравна декларация

            В.   Всякакво приложимо национално законодателство в тази област

      В тази категория държавите-членки могат да включат сведенията, които се предоставят в съответствие с националното им законодателство. Тази информация се предава по електронен път.

         Допълнение
         ФОРМУЛЯР ЗА СВЕДЕНИЯ В ОБЛАСТТА НА СИГУРНОСТТА ПРЕДИ ПРИСТИГАНЕТО НА КОРАБА ЗА ВСИЧКИ КОРАБИ ПРЕДИ ВЛИЗАНЕ В ПРИСТАНИЩЕТО НА ДЪРЖАВА-ЧЛЕНКА НА ЕС
         (Международна конвенция за безопасност на човешкия живот на море от 1974 г. (SOLAS) Правило 9 от глава XI-2 И Член 6, Параграф 3 ОТ Регламент (ЕО) № 725/2004)

                     Данни за кораба и координати

                     Номер, определен от ИМО

                     Наименование на кораба

                     Пристанище на регистрация

                     Държава на знамето

                     Тип кораб

                     Позивна

                     Бруто тонаж

                     Inmarsat номера за повиквания (ако има такива)

                     Наименование и идентификационен номер на дружеството

                     Име на офицера по сигурността на дружеството и координатите, на които той може да бъде намерен денонощно

                     Пристанище на пристигане

                     Пристанищни съоръжения на пристигане (ако са известни)

                     Сведения за пристанището и за пристанищните съоръжения

                     Предвидена дата и час на пристигане на кораба в пристанището

                     Основна цел на престоя

                     Сведения, изисквани по силата на правило SOLAS 9.2.1 от глава XI-2

                     Има ли корабът валидно международно свидетелство за сигурност на кораба?

                     ДА

                     ISSC

                     НЕ — защо?

                     Издадено от (наименование на администрацията или признатата организация по сигурността)

                     Дата на изтичане на валидността (ден/месец/година)

                     Има ли на борда на кораба одобрен план за сигурност на кораба?

                     ДА

                     НЕ

                     При какво ниво на сигурност работи понастоящем корабът?

                     Ниво на сигурност 1

                     Ниво на сигурност 2

                     Ниво на сигурност 3

                     Местонахождение на кораба в момента на изготвяне на доклада

                     Избройте последните десет случая на престой на пристанищни съоръжения в хронологичен ред (започнете от последния):

                     №

                     Дата от (ден/месец/година)

                     Дата до (ден/месец/година)

                     Пристанище

                     Държава

                     UN/LOCODE
                     (ако има такъв)

                     Пристанищно съоръжение

                     Ниво на сигурност

                     1

                     НС =

                     2

                     НС =

                     3

                     НС =

                     4

                     НС =

                     5

                     НС =

                     6

                     НС =

                     7

                     НС =

                     8

                     НС =

                     9

                     НС =

                     10

                     НС =

                     Предприел ли е корабът някакви специални или допълнителни мерки за сигурност извън съответно включените в одобрения план за сигурност на кораба?
                     Ако отговорът е ДА, посочете по-долу специалните или допълнителните мерки за сигурност, предприети от кораба.

                     ДА

                     НЕ

                     №
                     (както по-горе)

                     Специални или допълнителни мерки за сигурност, предприети от кораба

                     1

                     2

                     3

                     4

                     5

                     6

                     7

                     8

                     9

                     10

                     Избройте дейностите от кораб към кораб в хронологичен ред (започнете с най-скорошните), които са били извършени при последните десет случая на престой на посочените по-горе пристанищни съоръжения. Разширете таблицата по-долу или продължете на отделна страница, ако е необходимо — въведете общия брой дейности от кораб към кораб:

                     Били ли са спазени процедурите за сигурност на кораба, посочени в одобрения план за сигурност на кораба, при всяка една от тези дейности от кораб към кораб?
                     Ако НЕ, представете данни за мерките за сигурност, прилагани на място, в последната колона по-долу.

                     ДА

                     НЕ

                     №

                     Дата от (ден/месец/година)

                     Дата до (ден/месец/година)

                     Местонахождение или географска дължина и ширина

                     Дейност от кораб към кораб

                     Мерки за сигурност, прилагани на място

                     1

                     2

                     3

                     4

                     5

                     6

                     7

                     8

                     9

                     10

                     Общо описание на товара на борда на кораба

                     Пренася ли корабът товар под формата на опасни вещества, включени в някой от класове 1, 2.1, 2.3, 3, 4.1, 5.1, 6.1, 6.2, 7 или 8 на Кодекса IMDG?

                     ДА

                     НЕ

                     Ако ДА, потвърдете, че има приложен списък на опасните товари (или свързано с това извлечение)

                     Потвърдете, че е приложено копие на списъка с екипажа на кораба

                     ДА

                     Потвърдете, че е приложено копие на списъка с пътниците на кораба

                     ДА

                     Други сведения, свързани със сигурността

                     Има ли въпрос, свързан със сигурността, по който искате да докладвате?

                     ДА

                     Дайте допълнителна информация:

                     НЕ

                     Корабен агент на планираното пристанище на пристигане

                     Име:

                     Координати (телефон):

                     Идентификация на лицето, предоставящо информацията

                     Титла или длъжност (заличете излишното):
                     Капитан/офицер по сигурността на кораба/офицер по сигурността на дружеството/корабен агент (както по-горе)

                     Име:

                     Подпис:

                     Дата/час/място на изготвяне на доклада


title: Директива на Съвета от 27 ноември 1989 година относно изменение на Директива 80/181/ЕИО относно сближаването на законодателствата на държавите-членки относно мерните единици

text:
               13/ 09

               BG

               Официален вестник на Европейския съюз

               199

         31989L0617

               L 357/28

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      ДИРЕКТИВА НА СЪВЕТА

   от 27 ноември 1989 година
   относно изменение на Директива 80/181/ЕИО относно сближаването на законодателствата на държавите-членки относно мерните единици
   (89/617/ЕИО)
   СЪВЕТЪТ НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската икономическа общност, и по-специално член 100а от него,
   като взе предвид предложението на Комисията (1),
   като взе предвид становището на Европейския парламент (2),
   като взе предвид становището на Икономическия и социален комитет (3),
   като има предвид, че Директива 80/181/ЕИО (4), изменена с Директива 85/1/ЕИО (5), предвижда определянето на окончателна дата за използването на законоустановените основни мерни единици, изброени в глава III от приложението; като има предвид, че за някои приети единици и за конкретни случаи на употреба е необходимо да се даде възможност на заинтересованите държави-членки да определят подходяща дата, до която тези мерни единици да бъдат приведени в съответствие със закона;
   като има предвид, че член 3, параграф 5 от Директива 80/181/ЕИО дава възможност да се определят нови крайни дати за приемане на допълнителните указания,
   ПРИЕ НАСТОЯЩАТА ДИРЕКТИВА:
   Член 1
   Директива 80/181/ЕИО с настоящето се изменя, както следва:

               1.

               В член 1 точки б) и в) се заменят със следното:

                           „б)

                           изброените в глава II от приложението, само в държавите-членки, в които са били разрешени на 21 април 1973 г., и до дата, която следва да бъде определена от тези държави;

                           в)

                           изброените в глава III на приложението, само в държавите-членки, в които са били разрешени на 21 април 1973 г., и до дата, която ще бъде определена от тези държави. Тази дата трябва да бъде преди 31 декември 1994 г.;

                           г)

                           изброените в глава IV на приложението, само в държавите-членки, в които са били разрешени на 21 април 1973 г., и до дата, която ще бъде определена от тези държави. Тази дата трябва да бъде преди 31 декември 1999 година.“

               2.

               В член 3:

                           —

                           в параграф 2 „31 декември 1989 г.“ се заменя с „31 декември 1999 г.“,

                           —

                           параграф 5 се заличава.

               3.

               В член 5 „1 март 1974 г.“ се заменя с „15 май 1983 г.“.

               4.

               В член 6, алинея втора се заличава.

               5.

               Приложението се изменя както следва:

                           а)

                           глава II се заменя, както следва:
                           „ГЛАВА II
                           ЗАКОНОУСТАНОВЕНИ МЕРНИ ЕДИНИЦИ, ПРЕДВИДЕНИ В ЧЛЕН 1, ТОЧКА б), РАЗРЕШЕНИ САМО ЗА СПЕЦИФИЧНИ СЛУЧАИ НА УПОТРЕБА

                                       Величина

                                       Мерна единица

                                       Наименование

                                       Приблизителна стойност

                                       Означение

                                       Пътни знаци, измерване на разстояние и скорост

                                       миля

                                       1 mile =

                                       1 609 m

                                       mile

                                       ярд

                                       1 yd =

                                       0,9144 m

                                       yd

                                       фут

                                       1 ft =

                                       0,3048 m

                                       ft

                                       инч

                                       1 in =

                                       2,54 × 10–2 m

                                       in

                                       Наливна бира и сайдер; мляко в съдове за многократно ползване

                                       пинта

                                       1 pt =

                                       0,5683 × 10–3 m3

                                       pt

                                       Поземлена регистрация

                                       акр

                                       1 ac =

                                       4 047 m2

                                       ac

                                       Сделки с ценни метали

                                       тройунция

                                       1 oz tr =

                                       31,10 × 10–3 kg

                                       oz tr

                                 До датата, посочена в член 1, точка б), единиците, изброени в настоящата глава, могат да се комбинират помежду си или с единиците от глава I, образувайки сложни единици.“

                           б)

                           Единицата „клафтер“ от глава III се заличава.

                           в)

                           Добавя се следната глава:
                           „ГЛАВА IV
                           ЗАКОНОУСТАНОВЕНИ МЕРНИ ЕДИНИЦИ, ПРЕДВИДЕНИ В ЧЛЕН 1 ТОЧКА Г), РАЗРЕШЕНИ ЗА УПОТРЕБА САМО В СПЕЦИАЛИЗИРАНИ ОБЛАСТИ

                                       Величина

                                       Мерна единица

                                       Наименование

                                       Приблизителна стойност

                                       Означение

                                       Морска навигация

                                       клафтер

                                       1 fm =

                                       1,829 m

                                       fm

                                       Бира, сайдер, води, лимонади и плодови сокове в съдове за многократна употреба

                                       пинта

                                       1 pt =

                                       0,5683 × 10–3 m3

                                       pt

                                       течна унция

                                       1 fl oz =

                                       28,41 × 10–6 m3

                                       fl. oz

                                       Спиртни напитки

                                       джил

                                       1 gill =

                                       0,142 × 10–3 m3

                                       gill

                                       Стоки, продавани на едро в насипно състояние

                                       унция
                                       (avoir dupois)

                                       1 oz =

                                       28,35 × 10–3 kg

                                       oz

                                       паунд

                                       1 lb =

                                       0,4536 kg

                                       lb

                                       Газ

                                       терм

                                       1 therm =

                                       105,506 × 106 J

                                       therm

                                 До датата, посочена в член 1, точка г), единиците, изброени в настоящата глава, могат да се комбинират помежду си и с единиците от глава I, образувайки сложни единици.“

         Член 2
   Държавите-членки приемат необходимите законови, подзаконови и административни разпоредби, за да се съобразят с настоящата директива в срок от 24 месеца след нейното съобщаване (6).
   Държавите-членки незабавно уведомяват Комисията за това.
   Член 3
   Независимо от Директива 80/181/ЕИО държавите-членки след 31 декември 1989 г. разрешават или продължават да разрешават употребата на допълнителните знаци, предвидени в член 3 от настоящата директива.
   Член 4
   Адресати на настоящата директива са държавите-членки.

      Съставено в Брюксел на 27 ноември 1989 година.

            За Съвета

            Председател

         R. DUMAS

      (1)  ОВ C 31, 7.2.1989 г., стр. 7.

      (2)  ОВ C 120, 16.5.1989 г., стр. 73;

      ОВ C 291, 20.11.1989 г.

      (3)  ОВ С 159, 26.6.1989 г., стр. 3.

      (4)  ОВ L 39, 15.2.1980 г., стр. 40.

      (5)  ОВ L 2, 3.1.1985 г., стр. 11.

      (6)  Настоящата директива е нотифицирана на държавите-членки на 30 ноември 1989 година.


title: Council Directive 80/777/EEC of 15 July 1980 on the approximation of the laws of the Member States relating to the exploitation and marketing of natural mineral waters

text:
Важна правна забележка

|

31980L0777

Официален вестник n° L 229 , 30/08/1980 стр. 0001 - 0010 специално финландско издание: глава 13 том 10 стр. 0226  специално гръцко издание: глава 13 том 9 стр. 0132  специално шведско издание: глава 13 том 10 стр. 0226  специално испанско издание: глава 13 том 11 стр. 0047  специално португалско издание глава 13 том 11 стр. 0047  специално чешко издание глава 13 том 006 стр. 50  - 59 специално испанско издание глава 13 том 006 стр. 50  - 59 специално унгарско издание глава 13 том 006 стр. 50  - 59 специално литвийско издание глава 13 том 006 стр. 50  - 59 LV.ES глава 13 том 006 стр. 50  - 59 MT.ES глава 13 том 006 стр. 50  - 59 PL.ES глава 13 том 006 стр. 50  - 59 SK.ES глава 13 том 006 стр. 50  - 59 специално словенско издание глава 13 том 006 стр. 50  - 59

		19800715Директива на Съветаот 15 юли 1980 годиназа сближаване на законодателствата на държавите-членки относно експлоатацията и продажбата на натурални минерални води(80/777ЕИО)СЪВЕТЪТ НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност, и по-специално член 100 от него,като взе предвид предложението на Комисията [1],като взе предвид становището на Асамблеята [2],като взе предвид становището на Икономическия и социален комитет [3],като има предвид, че законодателствата на държавите-членки определят натуралните минерални води; като има предвид, че в тази връзка са приети различни определения в Общността; като има предвид, че тези законодателства определят условията, при които натуралните минерални води се признават за такива и регламентират условията за експлоатация на изворите; като има предвид че, освен това те уреждат специфични правила за продажбата на въпросните води;като има предвид, че различията между тези законодателства възпрепятстват свободното движение на натуралните минерални води, създавайки неравни условия за конкуренция и по този начин директно влияят върху създаването и функционирането на общия пазар;като има предвид, че в този конкретен случай премахването на тези бариери може да се постигне както чрез задължението на всяка държава-членка да допусне продажбата на своя територия на натурални минерални води, признати за такива от всяка от останалите държави-членки, така и чрез определянето на общи правила, отнасящи се по-специално до микробиологичните изисквания, които трябва да бъдат изпълнени и условията, при които трябва да се използват конкретни наименования за някои минерални води;като има предвид, че във връзка с предстоящото сключване на споразумението за взаимно признаване на натуралните минерални води между Общността и трети страни трябва да се формулират условията, при които до прилагане на споменатите споразумения, подобни продукти, внесени от трети страни, могат да се допускат в Общността като натурални минерални води;като има предвид, че следва да се гарантира, че натуралните минерални води запазват на етапа на продажбата онези характеристики, които са позволили да бъдат признати за такива; като има предвид, че поради това контейнерите, използвани за бутилиране, трябва да имат подходящо приспособление за затваряне;като има предвид, че във връзка с етикетирането натуралните минерални води са обект на общите правила, формулирани в Директива 79/112/ЕИО на Съвета от 18 декември 1978 г. за сближаване на законодателствата на държавите-членки относно етикетирането, представянето и рекламирането на храни, предназначени за крайния потребител [4]; като има предвид, съответно, че настоящата директива може да се ограничи до определянето на допълнения и изключения, които следва да бъдат направени от тези общи правила;като има предвид, че за да се опрости и ускори процедурата, Комисията трябва да бъде натоварена със задачата за приемане на приложими мерки от технически характер, по-специално за определянето на процедура за взимане на проби и използване на методи за анализ, необходими за проверката на състава на натуралните минерални води;като има предвид, че винаги, когато Съветът натоварва Комисията с отговорността за прилагане на установени правила, отнасящи се до храни, предназначени за консумация от човека, трябва да се предвиди процедура, която предвижда тясно сътрудничество между държавите-членки и Комисията в рамките на Постоянния комитет по храните, създаден с Решение 69/414/ЕИО [5],ПРИЕ НАСТОЯЩАТА ДИРЕКТИВА:Член 11. Настоящата директива се отнася до водите, извлечени от земята на държава-членка и признати от отговорните власти на държавата-членка за натурални минерални води, които удовлетворяват разпоредбите на приложение I, раздел I.2. Настоящата директива се отнася също до води, извлечени от земята на трета страна, внесени в Общността и признати за натурални минерални води от отговорния орган на някоя държава-членка.Водите, посочени в първата точка, могат да бъдат признати така, само ако отговорният орган в страната на извличането е удостоверил, че те съответстват на изискванията на приложение I, раздел I и са извършени периодични проверки за прилагането на разпоредбите на приложение II, параграф 2.Срокът на сертификата, посочен във втората алинея, не може да бъде по-дълъг от 2 години. Не е необходимо да се повтаря процедурата по признаване, предвидена в първата алинея, ако сертификатът е подновен преди края на посочения период.3. Настоящата директива не се отнася до:- води, които са лекарствени продукти по смисъла на Директива 65/65/ЕИО [6],- натурални минерални води, използвани при източника за лечебни цели в термални или хидроминерални заведения.4. Признаването, посочено в параграфи 1 и 2, се обосновава надлежно от отговорния орган на държавата-членка и официално се публикува.5. Всяка държава-членка информира Комисията за случаите, при които посоченото в параграфи 1 и 2 признаване, е било дадено или оттеглено. Списъкът с така признатите натурални минерални води се публикува в Официален вестник на Европейските общности.Член 2Държавите-членки вземат необходимите мерки, за да може само водите, посочени в член 1, които отговарят на разпоредбите на настоящата директива, да бъдат продавани като натурални минерални води.Член 3Изворите с натурални минерални води могат да бъдат експлоатирани и техните води бутилирани в съответствие с приложение II.Член 41. Натурална минерална вода в състоянието си при източника не може да бъде обект на никаква обработка или добавяне освен на:а) отделяне на нестабилни елементи като железни и серни съединения чрез филтриране или преливане, евентуално предхождано от обогатяване с кислород, доколкото тази обработка не променя състава на водата по отношение на основните ѝ съставни елементи, които придават свойствата ѝ;б) пълно или частично премахване на свободен въглероден двуокис преди всичко чрез физически методи;в) въвеждане или повторно въвеждане на въглероден двуокис при условията, определени в приложение I, раздел III.2. По-специално се забранява дезинфекционна обработка чрез каквито и да е средства и при условията на параграф 1, буква в) — добавянето на бактериостатични елементи или всякаква друга обработка, която има вероятност да промени броя на жизнеспособните колонии на натуралната минерална вода.3. Параграф 1 не трябва да представлява пречка за използване на натурална минерална вода за производството на безалкохолни напитки.Член 51. Възстановяемият общ брой на колониите на натурална минерална вода при извора съответства на нейния нормален брой жизнеспособни колонии и дава удовлетворително доказателство за защитата на източника срещу всякакво замърсяване. Този общ брой на колониите се определя съгласно условия, формулирани в приложение I, раздел II, точка 1.3.3.След бутилиране общият брой на колониите при източника не може да надвишава 100 на милиметър при 20—22 °С за 72 часа върху "агар-агар" или смес "агар-желатин" и 20 на милиметър при 37 °С за 24 часа върху "агар-агар". Общият брой на колониите се измерва в рамките на 12 часа след бутилирането, като водата се поддържа при 4 °С ± 1 °С по време на 12-часовия период.При източника тези стойности нормално не следва да надвишават 20 на милиметър при 20— 22 °С за 72 часа и съответно 5 на милиметър при 37 °С за 24 часа с уговорката, че тези стойности трябва да се считат за насочващи, а не за максимално допустими концентрации.2. При източника и по време на продажбата натуралната минерална вода не трябва да съдържа:а) паразити и патогенни микроорганизми;б) Escherichia coli и други коли форми и фекални стрептококи във всяка изследвана проба от 250 мл;в) Спорести анаеробни сулфатно-редуциращи бактерии, във всяка изследвана проба от 50 мл;г) Pseudomonas aerginosa във всяка изследвана проба от 250 мл.3. Без да се засягат параграфи 1 и 2 и условията за експлоатация, формулирани в приложение II, по време на продажбата:- възстановяемият общ брой на колониите на натурална минерална вода може да е само този, който е резултат от нормалното увеличаване на бактериалното съдържание, което тя е имала при източника,- натуралната минерална вода не може да съдържа никакви органолептични отклонения.Член 6Всички контейнери, използвани за бутилиране на натурална минерална вода, трябва да бъдат снабдени с приспособление за затваряне, което е проектирано така, че да се предотвратява всякаква възможност за фалшификация или замърсяване.Член 71. Търговското описание на натуралните минерални води е "натурална минерална вода" или в случай на газирана натурална минерална вода, съгласно определението в приложение I, раздел III, според случая — "естествено газирана натурална минерална вода", "натурална вода с прибавен газ от извора" или "газирана натурална минерална вода".Търговското описание на натуралните минерални води, които са претърпели някоя от посочените в член 4, параграф 1, буква б) обработки, се допълва според случая като "напълно дегазирана" или "частично дегазирана".2. Етикетите на натуралните минерални води трябва също да съдържат следната задължителна информация:а) - или думите: "съдържание в съответствие с резултатите от официално признатия анализ на … (дата на анализа)",- или информация за аналитичния състав, като се изброяват характерните ѝ съставки;б) мястото, където се експлоатира изворът и неговото име.3. Държавите-членки могат също да:а) запазят разпоредбите, които изискват да се посочи страната, от която произхожда натуралната минерална вода, макар че тази информация не може да се изисква в случай на натурални минерални води от извор, намиращ се на територията на Общността;б) въведат разпоредби, които изискват информация за всякаква обработка, посочена в член 4, параграф 1, буква а).Член 81. Наименованието на населено място, махала или местност може да се включи в текста на търговското описание, при условие че се отнася до натурална минерална вода, чийто извор се експлоатира на мястото, посочено в описанието и че то не е подвеждащо по отношение на мястото на експлоатация на извора.2. Забранява се продажбата на натурална минерална вода от един и същ извор под повече от едно търговско наименование.3. Когато етикетите или надписите върху контейнерите, в които натуралните минерални води се предлагат за продажба, включват търговско наименование, различно от наименованието на извора или мястото на неговата експлоатация, това място или наименованието на извора се посочват с букви, чиито височина и широчина са поне един и половина пъти по-големи от най-големите букви, използвани за търговското наименование.Първата алинея се прилага mutatis mutandis и със същото намерение по отношение на важността, придавана на наименованието на извора или на мястото за неговата експлоатация, по отношение на търговското наименование, използвано за реклама под каквато и да е форма, на натурални минерални води.Член 91. Забранява се върху опаковката или етикетите и при реклама под каквато и да е форма да се използват обозначения, патентовани имена, търговски и фабрични марки, образи или други знаци, независимо дали са емблематични или не, които:а) в случай на натурална минерална вода предполагат характеристика, която водата не притежава, по-специално по отношение на нейния произход, дата на разрешителното за експлоатация, резултати от анализите или всякакви позовавания, аналогични на гаранции за автентичност;б) в случай на питейна вода, бутилирана в контейнери, която не отговаря на разпоредбите на приложение I, раздел I, могат да предизвикат объркване с натурална минерална вода и по-конкретно с описанието "минерална вода".2. а) Забраняват се всички обозначения, приписващи на натуралната минерална вода свойства, свързани с предотвратяване, лечение или излекуване на човешко заболяване;б) Разрешават се обаче показанията, изброени в приложение III на настоящата директива, ако те отговарят на съответните критерии, посочени в приложението или при липса на такива – критериите, установени от националните разпоредби, и при условие че те са определени на базата на физико-химични анализи и ако е необходимо — на фармакологични, физиологични и клинични изследвания, извършени в съответствие с признати научни методи в съответствие с приложение I, раздел I, параграф 2;в) Държавите-членки могат да разрешат обозначенията "стимулира храносмилането", "може да улесни функциите на черния дроб и жлъчката" или подобни обозначения. Те могат освен това да разрешат включването на други обозначения, при условие че последните не противоречат на принципите, изложени в буква а) и са съвместими с тези, посочени в буква б).3. Държавите-членки могат да приемат специални разпоредби за информацията както върху опаковките или етикетите, така и в рекламата, която се отнася до подходящия характер на натуралната минерална вода за хранене на кърмачета. Такива разпоредби могат също да се отнасят до свойствата на водата, които определят използването на посочената информация.Държавите-членки, които възнамеряват да предприемат тези мерки, предварително уведомяват за тях другите държави-членки и Комисията.4. Не по-късно от три години след нотификацията на настоящата директива, Комисията представя на Съвета доклад и при необходимост подходящи предложения за прилагане на разпоредбите, посочени в приложение I, раздел II., точка 1.2.12.Член 101. Държавите-членки приемат необходимите мерки с цел търговията с натурални минерални води, които съответстват на определенията и правилата, формулирани в настоящата директива, да не може да се затруднява от прилагането на нехармонизирани национални разпоредби, уреждащи свойствата, състава, условията на експлоатация, пакетирането или етикетирането на натуралните минерални води или на храните най-общо.2. Параграф 1 не се прилага за нехармонизирани национални разпоредби, мотивирани с оглед на:- защита на общественото здраве,- предотвратяване на измама, освен ако е вероятно такива разпоредби да затрудняват прилагането на определенията и правилата, предвидени в настоящата директива.- защита на промишлената и търговска собственост, посочване на източника, обозначаване на произхода и предотвратяване на нелоялна конкуренция.Член 11Процедурите за вземане на проби и методите за анализ, необходими за проверка на микробиологичните характеристики, посочени в член 5 и съставните характеристики, посочени в приложение I, раздел II, точка 1.2, се определят в съответствие с процедурата, предвидена в член 12.Член 121. Когато трябва да се следва предвидената в този член процедура, въпросът се отнася до Постоянния комитет по храните, наричан по-нататък "Комитетът", от неговия председател или по негова инициатива, или по молба на представителя на държавата-членка.2. Представителят на Комисията представя на Комитета проект за мерки, които следва да се приемат. Комитетът дава становището си по проекта в срок, определен от председателя според спешността на въпроса. Становищата се приемат с мнозинство от 41 гласа, като гласовете на държавите-членки се претеглят в съответствие с член 148, параграф 2 от Договора. Председателят не гласува.3. а) Когато предвидените мерки са в съответствие със становището на Комитета, те се приемат от Комисията;б) Когато предвидените мерки не съответстват на становището на Комитета или ако не е представено такова, Комисията незабавно представя на Съвета предложение за мерките, които следва да бъдат приети. Съветът се произнася с квалифицирано мнозинство;в) Ако в рамките на три месеца след отнасяне на въпроса до Съвета, същият не се е произнесъл, предложените мерки се приемат от Комисията.Член 13Член 12 се прилага за период от 18 месеца, считано от датата, на която въпросът е бил отнесен за първи път до Комитета съгласно член 12, параграф 1.Член 14Настоящата директива не се прилага за натурални минерални води, предназначени за износ в трети страни.Член 15Държавите-членки променят своето законодателство, ако е необходимо, за да се съобразят с настоящата директива и незабавно информират за това Комисията; така промененото законодателство се прилагат по такъв начин, че:- да позволи търговията с продукти, които са в съответствие с настоящата директива, не по-късно от две години след нейната нотификация,- да забрани търговията с продукти, които не са в съответствие с настоящата директива, четири години след нейното нотификация.Член 16Настоящата директива се отнася също така до всички френски отвъдморски департаменти.Член 17Адресати на настоящата директива са държавите-членки.Съставено в Брюксел на 15 юли 1980 година.За СъветаПредседателJ. Santer[1] ОВ С 69, 11.6.1970, стр. 14.[2] ОВ С 45, 10.5.1971 г., стр. 5.[3] ОВ С 36, 19.4.1971 г., стр. 14.[4] ОВ L 33, 8.2.1979 г., стр. 1.[5] ОВ L 291, 19.11.1969, стр. 9.[6] ОВ L 22, 9.2.1965, стр. 369/65.--------------------------------------------------19800715ПРИЛОЖЕНИЕ II. ОПРЕДЕЛЕНИЕ1. "Натурална минерална вода" означава здравословна вода от микробиологична гледна точка по смисъла на член 5, която възниква от подземен воден хоризонт или находище, и се появява на повърхността от извор, експлоатиран от една или повече естествени или получени чрез сондаж точки на излизане на повърхността.Натуралната минерална вода може ясно да бъде разграничена от обикновената питейна вода:а) по нейната същност, която се характеризира с съдържание на минералиследи от елементи или други съставки, а при необходимост — чрез някои ефекти;б) по първоначалната ѝ чистота,като двете характеристики са напълно запазени поради подземния произход на такава вода, която е защитена срещу всички рискове от замърсяване2. Трябва да се оценят тези характеристики, които могат да придадат на натуралната минерална вода благоприятни за здравето качества:а) от следните гледни точки:1. геологична и хидрологична,2. физична, химична и физико-химична,3. микробиологична,4. ако е необходимо, фармакологична, физиологична и клинична;б) в зависимост от критериите, изброени в раздел II;в) в зависимост от научните методи, одобрени от отговорните власти.Анализите, посочени в буква а), т.4 могат да бъдат факултативни, когато водата притежава характеристики на състава, по силата на които е счетена за натурална минерална вода в държавата-членка, от която произхожда, преди влизане на директивата в сила. Такъв е по-специално случаят, при който въпросната вода, както при източника, така и след бутилиране, на 1 кг съдържа минимум 1000 мг общо твърди съставки в разтвора или минимум 250 мг свободен въглероден двуокис.3. Съставът, температурата и други основни характеристики на натуралната минерална вода трябва да останат постоянни в рамките на естествената флуктуация, и по-специално не трябва да се влияят от възможни колебания в дебита на потока.По смисъла на член 5, параграф 1 нормалният брой жизнеспособни колонии на натуралната минерална вода означава приемливо постоянен общ брой на колониите при източника преди каквато и да е обработка, чийто качествен и количествен състав, взет предвид при признаването на водата, се проверява чрез периодичен анализ.II. ИЗИСКВАНИЯ И КРИТЕРИИ ЗА ПРИЛАГАНЕ НА ОПРЕДЕЛЕНИЕТО1.1. Изисквания за геологични и хидрологични проучванияТрябва да има изисквания за предоставяне на следната конкретна информация:1.1.1. точното място на каптиране с неговата надморска височина върху карта с мащаб не по-голям от 1: 1000;1.1.2. подробен геологически доклад за произхода и характера на терена;1.1.3. стратиграфията на хидрогеологическия слой;1.1.4. описание на операциите по каптирането;1.1.5. определянето на зоната или на други мерки за защита на извора от замърсяване.1.2. Изисквания за физическите, химическите и физико-химическите проучванияТези проучвания установяват:1.2.1. дебита на извора;1.2.2. температурата на водата при източника и температурата на околната среда;1.2.3. връзката между характера на терена и характера и вида на минералите във водата;1.2.4. сухите остатъци при 180 °С и 260 °С;1.2.5. електропроводимостта или електрическото съпротивление, като е необходимо да се посочи температурата при измерването;1.2.6. концентрацията на водородни йони (pH);1.2.7. анийоните и катийоните;1.2.8. нейонизираните елементи;1.2.9. следи от елементи;1.2.10. радиоактинологичните свойства при източника;1.2.11. при необходимост, относителните изотопни нива на съставните елементи на водата, кислород (160—180) и водород (протий, деутерий, тритий);1.2.12. токсичността на някои съставни елементи на водата, като се отчитат определените за всеки един от тях максимално допустими стойности.1.3. Критерии за микробиологични анализи при източникаТези анализи трябва да включват:1.3.1. доказателство за отсъствието на паразити и патогенни микроорганизми;1.3.2. количествено определяне на възстановяемия брой на колониите, който е показателен за фекално замърсяване:а) отсъствие на Еscherichia coli и други колиформи в 250 мл при 37 °С и 44,5 °С;б) отсъствие на фекални стрептококи в 250 мл;в) отсъствие на спорести сулфитно-редуциращи анаеробни бактерии в 50 мл;г) отсъствие на Pseudomonas aeruginosa в 250 мл.1.3.3. определяне на общия брой на колониите на милилитър вода:i) при 20—22 °С за 72 часа върху "агар-агар" и смес "агар-желатин",ii) при 37 °С за 24 часа върху "агар-агар".1.4. Изисквания за клинични и фармакологични анализи1.4.1. анализите, които трябва да се извършат в съответствие с научно признати методи, следва да са подходящи за особените характеристики на натуралната минерална вода и нейното въздействие върху човешкия организъм като диуреза, стомашни и чревни функции, компенсиране на недостиг на минерали.1.4.2. Установяването на последователност и съгласуваност на съществен брой клинични наблюдения може евентуално да замени анализите, цитирани в 1.4.1. Клиничните анализи могат в подходящи случаи да заместят анализите, посочени в 1.4.1, ако последователността и съгласуваността на значителен брой наблюдения осигурява получаването на същите резултати.III. ДОПЪЛНИТЕЛНИ КВАЛИФИКАЦИИ, ОТНАСЯЩИ СЕ ДО ГАЗИРАНИ НАТУРАЛНИ МИНЕРАЛНИ ВОДИПри източника или след бутилиране газираните натурални минерални води освобождават въглероден двуокис спонтанно и по определено осезаем начин при нормална температура и налягане. Те попадат в три категории, към които се отнасят съответно следните описания:а) "естествено газирана натурална минерална вода" означава вода, чието съдържание на въглероден двуокис от извора след преливане, ако има такова, и след бутилиране е същото както при източника, като при необходимост се отчита повторното въвеждане на количество въглероден двуокис от същия воден хоризонт или находище, което е равно на освободеното по време на тези операции количество и подлежи на обичайните технически допустими отклонения;б) "натурална минерална вода с прибавен газ от извора" означава вода, чието съдържание на въглероден двуокис от водния хоризонт или находище след преливане и бутилиране е по-голямо от това, установено при източника;в) "газирана натурална минерална вода" означава вода, към която е добавен въглероден двуокис с произход различен от водния хоризонт или находището, от които водата води своето начало.--------------------------------------------------19800715ПРИЛОЖЕНИЕ IIУСЛОВИЯ ЗА ЕКСПЛОАТАЦИЯ И ПРОДАЖБА НА НАТУРАЛНА МИНЕРАЛНА ВОДА1. Експлоатацията на извор на натурална минерална вода подлежи на разрешение от отговорния орган в страната, където е била извлечена водата, след като е установено, че въпросната вода отговаря на разпоредбите, посочени в приложение I , т. 1.2. Оборудването за експлоатация на водата трябва да бъде инсталирано по такъв начин, че да се избегне всякаква възможност от замърсяване и да се запазят свойствата, съответстващи на тези, които ѝ се приписват и които водата притежава при източника.За тази цел по-специално:а) изворът или излазът трябва да е защитен срещу замърсяване;б) каптажът, тръбите и резервоарите трябва да са от материали, подходящи за вода и изградени така, че да предотвратяват всякакви химични или микробиологични промени на водата;в) условията за експлоатация, особено инсталациите за миене и бутилиране, трябва да отговарят на хигиенните изисквания. По-специално контейнерите трябва да бъдат обработени или произведени по такъв начин, че да се избегне неблагоприятно въздействие върху микробиологичните и химически характеристики на натуралната минерална вода;г) забранява се транспортирането на натурална минерална вода в контейнери, различни от тези, одобрени за дистрибуция до крайния потребител.Буква г) обаче може да не се прилага за минерални води, експлоатирани и продавани на територията на държава-членка, ако в тази държава-членка към момента на нотификация на настоящата директива, е било разрешено транспортирането на натурална минерална вода в цистерни от източника до завода за бутилиране.3. Когато по време на експлоатацията се установи, че натуралната минерална вода е замърсена и не отговаря на микробиологичните характеристики, посочени в член 5, лицето, експлоатиращо извора, трябва незабавно да прекрати всички операции, по-специално процеса на бутилиране до отстраняване на причината за замърсяването и постигане на съответствие на водата с условията по член 5.4. Отговорните власти в страната на произхода извършват периодични проверки, за да видят дали:а) натуралната минерална вода, по отношение на която е разрешена експлоатацията на извора, съответства на приложение I, раздел I,б) се прилагат разпоредбите на параграфи 2 и 3 от лицето, което експлоатира извора.--------------------------------------------------19800715ПРИЛОЖЕНИЕ IIIПОКАЗАНИЯ И КРИТЕРИИ, ФОРМУЛИРАНИ В ЧЛЕН 9, ПАРАГРАФ 2Показания | Критерии |Ниско минерално съдържание | Съдържание на минерални соли, изчислено като фиксиран остатък, не по-голямо от 500 мг/л |Много ниско минерално съдържание | Съдържание на минерални соли, изразено като фиксиран остатък, не по-голямо от 50 мг/л |Богата на минерални соли | Съдържание на минерални соли, изразено като фиксиран остатък, по-голямо от 1500 мг/л |Съдържа бикарбонат | Съдържание на бикарбонат по-голямо от 600 мг/л |Съдържа сулфат | Съдържание на сулфат по-голямо от 200 мг/л |Съдържа хлорид | Съдържание на хлорид по-голямо от 200 мг/л |Съдържа калций | Съдържание на калций по-голямо от 150 мг/л |Съдържа магнезий | Съдържание на магнезий по-голямо от 50 мг/л |Съдържа флуорид | Съдържание на флуорид по-голямо от 1 мг/л |Съдържа желязо | Съдържание на двувалентно желязо по-голямо от 1 мг/л |Кисела | Съдържа свободен въглероден двуокис по-голямо от 250 мг/л |Съдържа натрий | Съдържание на натрий по-голямо от 200 мг/л |Подходяща за приготвяне на храни за кърмачета | — |Подходяща за диета с ниско съдържание на натрий | Съдържание на натрий по-малко от 20 мг/л |Може да има разслабително действие | — |Може да има диуретично действие | — |--------------------------------------------------


title: Директива 95/57/ЕО на Съвета от 23 ноември 1995 година относно събирането на статистическа информация в областта на туризма

text:
Важна правна забележка

|

31995L0057

Официален вестник n° L 291 , 06/12/1995 стр. 0032 - 0039 специално чешко издание глава 13 том 015 стр. 419  - 426 специално испанско издание глава 13 том 015 стр. 419  - 426 специално унгарско издание глава 13 том 015 стр. 419  - 426 специално литвийско издание глава 13 том 015 стр. 419  - 426 LV.ES глава 13 том 015 стр. 419  - 426 MT.ES глава 13 том 015 стр. 419  - 426 PL.ES глава 13 том 015 стр. 419  - 426 SK.ES глава 13 том 015 стр. 419  - 426 специално словенско издание глава 13 том 015 стр. 419  - 426

		19951123Директива 95/57/ЕО на Съветаот 23 ноември 1995 годинаотносно събирането на статистическа информация в областта на туризмаСЪВЕТЪТ НА ЕВРОПЕЙСКИЯТ СЪЮЗкато взе предвид Договора за създаване на Европейската общност, и по-специално член 213 от него,като взе предвид предложението на Комисията,като има предвид, че Резолюциите на Европейския парламент от 11 юни 1991 г. [1] и от 18 януари 1994 г. [2] подчертават, че Общността играе главна роля в развитието на статистиката на туризма;като има предвид, че разработването на директива, имаща за цел насочените усилия, обикновено влагани по частичен начин на национално ниво, беше одобрено от Икономическия и социален комитет [3];като има предвид, че в съответствие с Решение 90/655/ЕИО [4] беше разработена методологическа рамка на Общността за събирането на статистически данни за туризма в Общността;като има предвид, че резултатите от двугодишната програма (1991—1992) за разработване на статистиката за туризма в Общността в съответствие с Решение 90/655/ЕИО изтъкват нуждите на потребителите в частния и публичния сектор за надеждна и сравнима статистика относно търсенето и предлагането на туристически услуги на нивото на Общността, която е непосредствено достъпна;като има предвид, че разработването на статистиката на туризма в Общността беше признато като приоритет с Решение 92/421/ЕИО на Съвета от 13 юли 1992 година относно план за действие на Общността за подпомагане на туризма [5];като има предвид, че признатата роля на туризма като средство за развитие и социално-икономическа интеграция може да бъде по-добре осигурена чрез познаване на основните свързани с него статистики, особено тези, установени на регионално ниво;като има предвид, че за да се прецени конкурентоспособността на туристическата индустрия в Общността, е необходимо да се придобият по-добри познания за обема на туристическите потоци, за техните характеристики, характеристика на туриста и за туристическите разходи;като има предвид, че се изисква месечна информация, за да може да се преценят сезонните въздействия на търсенето по отношение на възможностите за туристическо настаняване и по този начин да се подпомогнат публичните власти и икономическите оператори да изготвят по-подходящи стратегии и политики за оптимизиране на сезонния обхват на почивките и ефективността на туристическите дейности;като има предвид, че по-нататъшната дейност на Общността в тази област трява да продължи да се основава на прагматичния подход, който е съвместим с принципа на субсидиарността;като има предвид, че трябва да бъде осигурена необходимата синергия между националните, международните и общностните статистически проекти, засягащи туризма, за да се намалят трудностите при събиране на информация;като има предвид, че методологическата дейност, развивана в сътрудничество с други международни организации като Организацията за икономическо сътрудничество и развитие и Световната туристическа организация, както и Препоръките, приети от Статистическата комисия на Обединените нации през месец март 1993 г., трябва да се вземат под внимание, за да се осигури по-добра сравнимост на статистическите данни от туризма на световно ниво;като има предвид, че надеждният и ефикасен контрол на структурата и развитието на туристическото търсене и предлагане може да бъде значително подобрен чрез установяване на съответно призната рамка на Общността;като има предвид, че такава система може да доведе до мащабни икономии, като едновременно с това се изготвя информация в интерес на всички държави-членки и заинтересовани страни;като има предвид, че инструмент на Общността може да улесни разпространяването на сравними статистически данни от туризма;като има предвид, че Решение 93/464/ЕИО на Съвета от 22 юли 1993 година относно рамковата програма за приоритетни действия в областта на статистическата информация 1993 до 1997 година [6] предвижда създаването на информационна система във връзка с търсенето и предлагането на туристически услуги;като има предвид, че Директива на Съвета може да установи обща рамка за максимизиране на ползите от различните инициативи, които се осъществяват на национално ниво;като има предвид, че статистическите данни, събрани в рамките на система на Общността, трябва да бъдат надеждни и съответно да осигурят сравнимост между държавите-членки; като има предвид, че поради това е необходимо да се установят съвместно критериите, улесняващи изпълнението на тези изисквания,ПРИЕ НАСТОЯЩАТА ДИРЕКТИВА:Член 1ЦелЗа целите на създаването на статистическа информационна система в областта на туризма на ниво на Общността държавите-членки осъществяват събирането, проучването, обработката и предаването на хармонизираната статистическа информация на Общността относно търсенето и предлагането на туристически услуги.Член 2Сфера на събиране на информация и основни определенияЗа целите на настоящата директива данните, които трябва да се събират, се отнасят до:а) капацитета на съвкупните комплекси за туристическо настаняване.Видовете на въпросните съвкупни туристически комплекси, са както следва:1. хотели и други подобни обекти2. други съвкупни комплекси за туристическо настаняване, inter alia:2.1. туристически къмпинги2.2. домове за отдих2.3. друга почивна базаб) гостували клиенти в съвкупните комплекси за туристическо настаняване:Събирането на данни трябва да обхваща вътрешния туризъм, т.е. вътрешен и външен туризъм; "вътрешен туризъм" означава пребиваващите в дадена страна лица, пътуващи само в рамките на тази страна, а "външен туризъм" означава непребиваващите лица, пътуващи в рамките на дадена страна;в) търсене на туристически услуги:Събирането на данни обхваща националния туризъм, т.е. вътрешен и международен туризъм; "международен туризъм" означава пребиваващите в една страна лица, които пътуват в друга страна. Информацията относно търсенето на туристически услуги засяга пътувания, основната цел на които е почивка или работа, и които включват най-малко една или повече последователни нощи, прекарани извън обичайното място на пребиваване.Член 3Характеристики на събирането на информация1. Списък на характеристики на събирането на данни, показващ тяхната периодичност и тяхната териториална разбивка, е изложен в приложението.2. Определенията, които приложими за характеристиките на събирането на данни, и всяка корекция на списъка от характеристиките трябва да бъдат уточнени от Комисията в съответствие с процедурата, установена в член 12.Член 4Точност на статистическата информация1. Събирането на статистическата информация, когато е възможно, гарантира, че резултатите отговарят на необходимите минимални изисквания за точност. Тези изисквания и процедурите за осигуряване на хармонизирана обработка на систематичните отклонения, трябва да бъдат установени от Комисията в съответствие с процедурата, установена в член 12. Минималните изисквания за точност се уточняват с отделно отнасяне към годишните нощувки на национално ниво.2. Относно базата, на която е събрана информацията, държавите-членки приемат каквито мерки те считат за подходящи за поддържане на качеството и сравнимостта на резултатите.Член 5Събиране на статистическа информация1. Държавите-членки могат, където е уместно, да основават събирането на статистическата информация, предвидена в член 3, на съществуващите данни, източници и системи.2. За показателите с годишна периодичност първият изследван период започва от 1 януари 1996 г. За показателите, свързани с колоните относно месечни и тримесечни данни, уточнени съответно в раздели Б и В на приложението, първият изследван период започва от 1 януари 1997 г.Член 6Обработка на даннитеДържавите-членки обработват събраната информация, уточнена в член 3, в съответствие с изискванията за точност, предвидени в член 4, и с подробните правила, приети в съответствие с процедурата, установена в член 12. Регионалното ниво е в съответствие с Номенклатурата на териториалните единици (НТЕС) на Статистическата служба на Европейските общности.Член 7Предаване на данни1. Държавите-членки предават обработените данни в съответствие с член 6, включително и информацията, обявена за поверителна от държавите-членки съгласно вътрешното законодателство или практика, засягащи статистическата поверителност на данните, и в съответствие с разпоредбите на Регламент (Евратом, ЕИО) № 1588/90 на Съвета от 11 юни 1990 година относно предоставянето на Статистическата служба на Европейските общности (ЕВРОСТАТ) на поверителна статистически информация [7]. Горепосоченият регламент урежда поверителното боравене с информация.2. Предаването на събраните годишни данни трябва да се осъществи в рамките на шест месеца след края на изследвания период, а преразгледаните годишни резултати трябва да бъдат предадени в рамките на максимален срок от дванадесет месеца след края на референтния период. Предаването на събраните временни месечни и тримесечни данни се осъществява в рамките на три месеца след края на изследвания период, а преразгледаните месечни и тримесечни резултати трябва да бъдат предадени в рамките на максимален срок от шест месеца след края на съответния изследван период.3. Действайки в съответствие с процедурата, установена в член 12, Комисията може, с цел да улесни задачата на отговорните за предоставяне на информацията страни, да установи стандартизирана процедура за предаване на данни и да създаде условия за по-широка употреба на автоматичната обработка и електронното предаване на данни.Член 8Отчети1. Държавите-членки предоставят на Комисията, по нейно искане, цялата необходима информация за оценка на качеството, сравнимостта и пълнотата на статистическата информация. Държавите-членки също предоставят на Комисията подробностите за всички последващи промени в използваните методи.2. Комисията представя на Европейския парламент, Съвета и на Икономическия и социален комитет отчет относно придобития опит при осъществената дейност съгласно настоящата директива, след като са събрани данни в продължение на период от три години.Член 9Разпространяване на резултатитеУсловията и редът относно разпространяването на данните от Комисията се определят съгласно процедурата, установена в член 12.Член 10Преходен период1. Без да се засяга член 13, държавите-членки приемат всички необходими мерки, за да направят действаща информационната система на Общността по време на преходния период, който трябва да завърши три години след влизане в сила на настоящата директива за месечните и годишните данни и пет години след влизане в сила на настоящата директива за тримесечните данни.2. По време на преходния период, Комисията може, в съответствие с процедурата, установена в член 12, да приеме дерогации от разпоредбите на настоящата директива дотолкова, доколкото националните статистически системи трябва да бъдат адаптирани в областта на туризма.Член 11КомитетОтносно процедурите за прилагане на настоящата директива и всякакви мерки за приспособяване към икономическото и техническото развитие, засягащи по-специално:- определенията, които трябва да се прилагат за характеристиките на събирането на информация и всякакви промени в списъка на характеристиките на събирането на данни (член 3) дотолкова, доколкото тези промени не правят процеса на събиране по-обременителен,- изискванията за точност и хармонизирана обработка на систематичните отклонения (член 4),- обработката на данни (член 6), процедурите за предаване на данни (член 7) и разпространяването на резултатите (член 9),- дерогациите от разпоредбите на тази директива по време на преходния период (член 10),Комисията се подпомага, в съответствие с разпоредбите, установени в член 12, от Статистическия програмен комитет, учреден с Решение 89/382/ЕИО, Евратом [8], наричан по-долу "Комитетът".Член 12Процедура1. Представителят на Комисията представя на Комитета проект за мерките, които трябва да се приемат. Комитетът дава становището си относно проекта в срок, който председателят може да определи в зависимост спешността на въпроса. Становището трябва да бъде прието с мнозинството, предвидено в член 148, параграф 2 от Договора за решения, които Съветът е приканен да приеме по предложение на Комисията. Гласовете на представителите на държавите-членки в рамките на Комитета се претеглят по начина, установен в този член. Председателят не гласува.2. а) Комисията приема мерки, които да се прилагат незабавно.б) Все пак, ако тези мерки не са в съответствие със становището на Комитета, Комисията незабавно уведомява Съвета за това. В този случай:- Комисията отлага прилагането на мерките, които е приела за период от три месеца от датата на съобщението,- Съветът, произнасяйки се с квалифицирано мнозинство, може да приеме различно решение в рамките на срока, посочен в първото тире.Член 13Прилагане на ДирективатаДържавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, преди 23 ноември 1996 г.Член 14Влизане в силаНастоящата директива влиза в сила на двадесетия ден след публикуването ѝ в Официален вестник на Европейските общности.Член 15Заключителна разпоредбаАдресати на настоящата директива са държавите-членки.Съставено в Брюксел на 23 ноември 1995 година.За СъветаПредседателC. Westendorp y Cabeza[1] ОВ С 183, 15.7.1991 г., стр. 74.[2] ОВ С 44, 14.2.1994 г., стр. 61.[3] ОВ С 52, 19.2.1994 г., стр. 22.[4] ОВ L 358, 21.12.1990 г., стр. 89.[5] ОВ L 231, 13.8.1992 г., стр. 26.[6] ОВ L 219, 28.8.1993 г. стр. 1.[7] ОВ L 151, 15.6.1990 г., стр. 1.[8] ОВ L 181, 28.6.1989 г. стр. 47.--------------------------------------------------19951123ПРИЛОЖЕНИЕСТАТИСТИЧЕСКА ИНФОРМАЦИЯ В ОБЛАСТТА НА ТУРИЗМАNB: За изискваната информация според Б.1.3, В.1.1.2 и В.1.1.4 географското разделение на света е дадено в списък в края на това приложение.А. Капацитет на съвкупното туристическо настаняване: местни единици на национална територияА.1. Информацията трябва да се предава на годишна базаНомер | Разбивка — туристическо настаняване | Променливи | Териториално разделение [1] |A.1.1. | Хотели и подобни обекти | Брой на обектите Брой на спалните Брой на местата на спане | Национални и регионални (НТЕС) III |A.1.2. | Други съвкупни комплекси за туристическо настаняване: туристически къмпингидомове за отдихдруга почивна база | Брой на обектите Брой на местата на спане [2] | Национални и регионални (НТЕС) III |Б Заетост в съвкупните комплекси за туристическо настаняване: вътрешен и външен туризъмБ.1. Информацията трябва да се предава на годишна базаНомер | Разбивка на туристическото настаняване | Променливи | Териториално разделение |Б.1.1 | Хотели и подобни обекти | Пристигане на пребиваващи лица Нощувки, прекарани от пребиваващи лица | Национални и регионални (НТЕС) II |Пристигане на непребиваващи лица Нощувки, прекарани от непребиваващи лица |Б.1.2 | Други съвкупни комплекси за туристическо настаняване: туристически къмпингидомове за отдихдруга почивна база | Пристигане на пребиваващи лица Нощувки, прекарани от пребиваващи лица | Национални и регионални (НТЕС) II |Пристигане на непребиваващи лица Нощувки, прекарани от непребиваващи лица |Б.1.3 | Хотели и подобни обекти Други съвкупни комплекси за туристическо настаняване: | По страна на пребиваване (разбивка по календарни месеци): пристигане на непребиваващи лицаНощувки, прекарани от непребиваващи лица | Национално |Б.2. Информацията трябва да се предава на месечна базаНомер | Разбивка на туристическото настаняване | Променливи | Териториално разделение |Б.2.1. | Хотели и подобни обекти Други обекти на почивни бази | Пристигане на пребиваващи лица Нощувки, прекарани от пребиваващи лица | Национално |Пристигане на непребиваващи лица Нощувки, прекарани от непребиваващи лица |Б.2.2. | Хотели и подобни обекти | Използване на местата за спане: | |—бруто | |—нето | Национално |В. Туристическо търсене: вътрешен и международен туризъм (с изключение на еднодневни екскурзии)В.1. Информацията трябва да се предава по страниNB: Инициалите ГД означават, че тези данни трябва да бъдат подавани ЕЖЕГОДНО, а не на тримесечие.Информацията, която не се изисква за различните туристически зони, е обозначена с инициала Н.Номер | Променливи | Разбивка | Годишни данни | Почивки за 4 нощи и повече |Тримесечни данни [3] | Почивки [4] | Работни пътувания [5] |В.1.1. | Данни за обема на туризма | | | | |В.1.1.1. | Брой на туристи (лица, ангажирани в туризма) | Общо вътрешнамеждународнавътрешна и международна | | | |В.1.1.2. | Брой туристически пътувания | Общо | | | |—вътрешна | | | |—международна: | | ГД | ГД |световна териториална разбивка (национално ниво) | | | |B.1.1.3. | Брой туристически пътувания (месец на заминаване) | Продължителност всеки календарен месец: общовътрешнамеждународна | | | |B.1.1.4. | Брой туристически нощувки | Общо | | | |—вътрешна | | | |—международна: | | ГД | ГД |световна териториална разбивка (национално ниво) | | | |В.1.2. | Данни относно характеристиките на престоя | | | | |В. 1.2.1. | Продължителност на престоя | Нощувки: | | | |—от 1 до 3 | Н | | |—4 или повече последователни нощувки | Н | | |—от 4 до 7 | | Н | Н |—от 8 до 14 | | Н | Н |—от 15 до 28 | | Н | Н |—от 29 до 91 | | Н | Н |—от 92 до 365 | | Н | Н |В.1.2.2. | Организация на престоите | Директно резервиране при оператори транспортни/за настаняване | | Н | Н |Използване на пътнически представител, туроператор: | | Н | Н |—включително туристически пакет | | Н | Н |В.1.2.3. | Обичаен вид използван транспорт | Въздушен | | Н | Н |Морски | | Н | Н |Сухоземен: | | Н | Н |—железопътен | | Н | Н |—автобус, (редовен, туристически) | | Н | Н |—частни и наети превозни средства | | Н | Н |—други | | Н | Н |В.1.2.4. | Основен вид използвано настаняване за туристически цели: вътрешенмеждународен | Хотели и други подобни обекти | | | |Други съвкупни комплекси за туристическо настаняване: | | | |—туристически къмпинги | | Н | Н |—домове за отдих | | Н | Н |—друг вид съвкупно туристическо настаняване | | Н | Н |Специализирани обекти | | | |Туристическо настаняване на частни начала: | | | |—настаняване под наем | | Н | Н |—второ жилище | | Н | Н |—други видове настаняване на частни начала | | Н | Н |В.1.3. | Данни за туристическия профил на туриста | | | | |В.1.3.1. | Брой туристи | По пол: мъжкиженски | | | |В.1.3.2. | Брой туристи | По възраст: | | | |—от 0 до 14 години (по избор) | | Н | Н |—от 15 до 24 години | | Н | Н |—от 25 до 44 години | | Н | Н |—от 45 до 64 години | | Н | Н |—65 години и повече | | Н | Н |В.1.4. | Данни за туристическите разходи | | | | |В.1.4.1. | Разходи (в национална валута за туристически престй): вътрешентуристически пътувания | Общо | | | |включително: | | Н | Н |—пътувания, почивки и туристически пакети | | | |РАЗДЕЛЕНИЕ ПО ГЕОГРАФСКИ ОБЛАСТИЦЕЛИЯТ СВЯТЦЯЛОТО ЕВРОПЕЙСКО ИКОНОМИЧЕСКО ПРОСТРАНСТВОЦЕЛИЯТ ЕВРОПЕЙСКИ СЪЮЗ (15)БелгияДанияГерманияГърцияИспанияФранцияИрландияИталияЛюксембургАвстрияНидерландияПортугалияФинландияШвецияОбединено кралствоЦЯЛАТА ЕВРОПЕЙСКА АСОЦИАЦИЯ ЗА СВОБОДНА ТЪРГОВИЯ (ЕАСТ),ИсландияНорвегияШвейцария (и Лихтенщайн)ВСИЧКИ ОСТАНАЛИ ЕВРОПЕЙСКИ СТРАНИ (освен страните от ЕАСТ)в това число:ТурцияПолшаЧешка републикаСловакияУнгарияЦЯЛАТА АФРИКАСЕВЕРНА АМЕРИКА:Съединени американски щатиКанадаЦЯЛАТА ЮЖНА И ЦЕНТРАЛНА АМЕРИКАЦЯЛАТА АЗИЯв това число:ЯпонияАВСТРАЛИЯ, ОКЕАНИЯ И ДРУГИ ТЕРИТОРИИв това число:АвстралияНова ЗеландияНЕУТОЧНЕНИ[1] Данните относно спалните и местата за спане на ниво (НТЕС) III може да бъдат и прогнозни; прогнозите трябва да бъдат ясно обозначени като такива.[2] За къмпинги, когато държавата-членка няма собствен стандарт, едно къмпингово място може да се счита за равно на четири места за спане.[3] Тази колона обхваща дългосрочни пътувания (т.е. четири или повече последователни нощувки, прекарани извън обичайното място на пребиваване, основните причини за които са почивки, възстановяване или отдих).[4] Тази колона обхваща информация за всички туристически почивки (т.е. пътувания, обхващащи поне една или повече последователни нощи, прекарани извън обичайното място на пребиваване, основните причини за които са почивки, възстановяване или отдих).[5] Тази колона обхваща информация за бизнес туризма (т.е. пътувания, обхващащи една или повече последователни нощи, прекарани извън обичайното място на пребиваване, основните причини за които са работни или професионални).--------------------------------------------------